‘Verandering ter wille van verbetering’ | News24
‘Verandering ter wille van verbetering’
Madeléne Sachse Foto:HEILIE COMBRINCK
Madeléne Sachse, een van die eerste leerders van Voorbereidingskool Despatch, is sedert Februarie vanjaar aangestel as die waarnemende prinsipaal by haar Alma Mater.
Sy beklee dié pos nadat Hester Basson einde Januarie afgetree het. Hul het die onderwyspad saamgestap vir 31 jaar.
Dié pad het begin toe Sachse ’n proefstudent in Basson se klas was. Later het hulle Sub A kollegas geword en toe is Basson aangestel as departementshoof. Met haar aanstelling as skoolhoof het Sachse die departementshoof pos gevul.
“Hester was ’n gereserveerde harde werker. Wat sy gedoen het het sy voluit gedoen en ’n mens moes werk om by te bly,” sê Sachse.
“Skool sake was skool sake, maar wanneer jy haar nodig gehad het om oor persoonlike sake was sy met deernis daar vir haar personeel.”
Vanjaar is dit die skool se 45ste bestaansjaar en Sachse en die personeel is vol planne om die publiek meer bewus te maak van wat alles by Voorbereidingskool gebeur.
“Ons het ’n uitstekende verhouding met die onderwys departement se distrikskantoor en curriculum gewys word die skool hoog geag.”
Een van die planne wat Sachse en haar personeel het is om die boodskap duidelik uit te kry dat die skool daar is om ’n hand uit te reik na die breë gemeenskap.
“Hier kom so baie van ons leerders se oumas en oupas wat nie kan lees of skryf nie. Ons wil ’n dag per week 10 ongeletterdes op ’n slag leer lees en skryf en so hulle help bemagtig.
“Ek wil regtig hê ons moet hiermee baanbrekerswerk doen en die gemeenskap en ouers nader trek en meer betrokke kry by ons skool,” sê Sachse.
Sy verwys met entoesiasme na die nuwe beheerliggaam, die personeel, span jong onnies en studente wat met ywer take aanpak en met nuwe idees vorendag kom.
Een van die persepsies wat Sachse spoedig wil verander is dat mense dink Voorbereidingskool Despatch is ’n kleuterskool. Die skool met sy leerdertal van 500 bied onderrig vanaf graad R tot graad 3.
“Die voordeel van ’n voorbereidingskool is dat aktiwiteite spesifiek vir grondfase leerders aangebied word. Die kleintjies kry ge-leentheid om hulself te ontwikkel binne hul eie portuur en geniet baie meer blootstelling en erkenning,” sê Sacshe.
Sy sê sy het ’n passie vir mense, om kennis te deel en is ’n mens vir verandering ter wille van verbetering.
“Daar is so baie om te doen wat nog nie gedoen is nie. As ’n ding vir jou werk, deel dit met ander. Ek is mal oor ’n kultuur van ‘help mekaar’. Ons moet nie vashou aan uitvoerbare planne wat ’n verskil by ander skole kan maak nie. Saam kan ons die gemeenskap ten goede help verander.
“Daar het in ’n kort tyd baie energie by die skool losgekom en ek dink nie in my tyd gaan ons al die planne uitgevoer kry nie, maar ons gaan try!” sê Sachse.